6. แผนงานในอนาคต

  การดำเนินงานในทศวรรษที่ 2 นี้ บริษัทฯ
  มีจุดมุ่งหมายในการดำรงความเป็นผู้นำในธุรกิจค้าส่งแบบชำระเงินสดและบริการตนเองในประเทศไทย
  นับตั้งแต่มีความผันผวนทางการค้าอันเนื่องมาจากภาวะเศรษฐกิจตกต่ำในช่วงปลายศตวรรษที่ 19
  และในช่วงเวลาที่ธุรกิจไฮเปอร์มาร์เก็ตมีการแข่งขันที่เพิ่มสูงขึ้นอย่างมาก บริษัทฯ
  ได้ทำการทบทวนและประเมินบทบาทและสถานภาพของตนเองในธุรกิจค้าปลีกในประเทศไทยซึ่งรวมทั้งแบบการค้าสมัยใหม่และดั้งเดิม
  การประเมินดังกล่าวครอบคลุมทุกด้านในการประกอบธุรกิจทั้งด้านการกำหนดราคา
  การคัดเลือกชนิดและประเภทสินค้า ฐานลูกค้า และประสิทธิภาพในการปฏิบัติงาน บริษัทฯ
  มีข้อได้เปรียบในการแข่งขัน จากการมีชื่อเสียงเป็นที่รู้จักของผู้บริโภคชาวไทย
  ระบบงานที่มีประสิทธิภาพและคณะผู้บริหารที่มีความสามารถและประสบการณ์
  อันมีส่วนช่วยให้มีความสามารถในการทำกำไรได้อย่างต่อเนื่องและแข็งแกร่งในปี 2544
  อย่างไรก็ตาม ผู้บริหารยังคงตระหนักถึงการพัฒนาอย่างต่อเนื่อง
  อันจะนำไปสู่การเจริญเติบโตของกลุ่มบริษัทฯ ผลจากการประเมินนี้ทำให้บริษัทฯ
  สามารถปรับรูปแบบการดำเนินธุรกิจโดยเน้นความเป็นศูนย์ค้าส่งที่ชัดเจนยิ่งขึ้น โดยอิงแนวคิดหลัก
  2 ข้อคือ การทำให้บริษัทฯ มีจุดเด่นต่างจากคู่แข่งขัน
  และการมุ่งเน้นดำเนินธุรกิจค้าส่งแบบชำระเงินสดและบริการตนเอง
  การนำรูปแบบนี้มาปฏิบัติจะมุ่งเน้นในด้านการให้บริการแก่ลูกค้าหลัก
  การทบทวนชนิดและประเภทสินค้า การทำราคาให้สามารถแข่งขันได้
  และการปรับปรุงประสิทธิภาพในการปฏิบัติงาน

  บริษัทฯ ได้วิเคราะห์โดยละเอียดถึงการวางตำแหน่งทางการตลาดของตนเอง
  ภายใต้สภาวะการค้าและการแข่งขันในปัจจุบัน
  และยังเพิ่มการมุ่งเน้นการค้าส่งแบบชำระเงินสดและบริการตนเองที่มีต้นทุนการดำเนินงานต่ำ
  กำไรต่อหน่วยน้อย และจำหน่ายสินค้าในปริมาณมาก ลูกค้าในกลุ่มนี้ประกอบด้วย
  ร้านค้าปลีกดั้งเดิม สำนักงานต่าง ๆ และผู้ประกอบธุรกิจบริการที่กำลังมีจำนวนเพิ่มขึ้น เช่น
  ผู้ประกอบธุรกิจจัดเลี้ยงและภัตตาคาร ถือเป็นกลุ่มลูกค้าเป้าหมายที่สำคัญของบริษัทฯ
  กลุ่มลูกค้าเหล่านี้ต้องการสินค้าคุณภาพดี ราคาถูก
  ซึ่งเป็นปัจจัยที่จะช่วยเสริมสร้างให้กิจการของตนมีกำไรและเติบโต
  อีกทั้งเป็นกลุ่มลูกค้าที่มีความสำคัญอย่างยิ่งต่อธุรกิจของบริษัทฯ
  การค้าส่งแบบชำระเงินสดและบริการตนเองในตลาดการค้าปลีกนั้นจะประกอบด้วย 2 ส่วนคือ
  การค้าปลีกแบบดั้งเดิม และการค้าปลีกสมัยใหม่
  ผู้ค้าส่งแบบดั้งเดิมและตลาดสดเป็นรากฐานของสังคมไทยและถือเป็นคู่แข่งขันที่สำคัญของบริษัทฯ
  ธุรกิจไฮเปอร์มาร์เก็ตจะเน้นผู้บริโภครายย่อยที่เป็นลูกค้าที่ซื้อสินค้าเพื่อจุดมุ่งหมายส่วนตัว
  พร้อมกันนี้บริษัทฯ จะพัฒนาความสัมพันธ์กับลูกค้าอย่างต่อเนื่อง
  เนื่องจากเล็งเห็นว่าการติดต่อสื่อสารกับลูกค้าจะนำไปสู่ความสัมพันธ์ของการเป็นหุ้นส่วนที่ยั่งยืน

  ในการปรับเปลี่ยนรูปแบบโดยมุ่งเน้นกลุ่มลูกค้าประเภท ร้านค้าปลีก
  ผู้ประกอบธุรกิจอาหารและบริการ บริษัทฯ
  ได้วางแนวทางการกำหนดชนิดและประเภทสินค้าตามความต้องการของลูกค้ากลุ่มนี้
  โดยมีกลุ่มสินค้าที่สำคัญ ได้แก่ เครื่องดื่ม ขนมขบเคี้ยว สินค้าจำเป็นใช้ประจำวัน อาหารสด
  ผลิตภัณฑ์ทำความสะอาด สินค้าสิ้นเปลือง และผลิตภัณฑ์ภายใต้เครื่องหมายการค้า ARO
  สำหรับผู้ซื้อในปริมาณมากจากผู้ประกอบการประเภทต่าง ๆ
  นอกเหนือจากสินค้าบริโภคประเภทต่าง ๆ เหล่านี้ บริษัทฯ
  ยังมีสินค้าอุปโภคหลากชนิดซึ่งกลุ่มลูกค้าหลักให้ความสนใจที่สุด คือ เครื่องใช้ไฟฟ้าประเภทเครื่อง
  แสง สี เสียง เช่น ทีวี วีดีโอ วิทยุ และเครื่องใช้ไฟฟ้าประเภทเครื่องใช้ในบ้าน เช่น ตู้เย็น
  เครื่องอบไมโครเวฟ เครื่องซักผ้า เป็นต้น รวมถึงอุปกรณ์และวัสดุใช้ในครัวเรือน
  วัสดุสำนักงานและเครื่องเขียนต่าง ๆ

  การกำหนดราคาเป็นส่วนสำคัญซึ่งทำให้บริษัทฯ
  ประสบความสำเร็จในการดำเนินการปรับรูปแบบธุรกิจโดยมุ่งเน้นความเป็นศูนย์ค้าส่งให้ชัดเจนยิ่งขึ้น
  เนื่องจากกลุ่มลูกค้าหลักของบริษัทฯ จะมุ่งหาสินค้าซึ่งคุ้มค่าต่อราคา โดยบริษัทฯ
  มีการพิจารณากำหนดราคาทั้งสินค้าบริโภคและอุปโภคให้อยู่ในราคาที่สามารถแข่งขันได้อยู่เสมอ
  การจัดกิจกรรมส่งเสริมการขายถือเป็นกิจกรรมที่สำคัญในการตอกย้ำเรื่องนโยบายราคาของบริษัทฯ
  และเป็นการสื่อสารให้ลูกค้าทราบเช่นกัน บริษัทฯ จะนำระบบ WinPOS และ MultiSAM
  มาใช้เพื่ออำนวยความสะดวกในการจัดแคมเปญส่งเสริมการขาย
  ซึ่งจะเสริมสร้างความสามารถในการเสนอโปรแกรมส่งเสริมการขายรูปแบบต่าง ๆ เช่น
  การลดราคา การแจกแถมสินค้า แต่ละประเภทให้แก่ลูกค้า และเพื่อให้บริษัทฯ
  สามารถเสนอราคาขายที่ถูกกว่า บริษัทฯ
  จะต้องพยายามเจรจาต่อรองซื้อสินค้าจากผู้ผลิตและผู้จำหน่ายให้ได้เงื่อนไขและราคาที่ดีขึ้น
  และบริษัทฯ
  จะยังคงร่วมกับผู้ผลิตและผู้จำหน่ายสินค้าดำเนินงานผ่านกระบวนการจัดจำหน่ายและการขนส่งสินค้าที่มีประสิทธิภาพสูงสุดเพื่อให้ได้สินค้าราคาต่ำสุด
  พร้อมกันนี้บริษัทฯ
  จะเริ่มนำโปรแกรมขั้นที่สองของการพัฒนาระบบพาณิชย์อิเล็คทรอนิคส์ระหว่างธุรกิจซึ่งประสบผลสำเร็จมาใช้
  ซึ่งในขั้นที่สองนี้จะใช้เทคโนโลยี XML
  ในการแลกเปลี่ยนข้อมูลอัตโนมัติระหว่างบริษัทและผู้จำหน่ายสินค้า
  ซึ่งเดิมจะใช้เอกสารที่เป็นกระดาษ เช่น ใบกำกับสินค้า และใบสั่งซื้อสินค้า
  ระบบนี้จะทำให้บริษัทฯ และผู้จำหน่ายสินค้าลดการทำงานด้วยมือลง
  ซึ่งจะเสริมสร้างประสิทธิภาพการดำเนินงานให้แข็งแกร่งขึ้น

  บริษัทฯ ดำเนินธุรกิจค้าส่งแบบชำระเงินสดและบริการตนเอง
  โดยอาศัยสถานะที่แข็งแกร่งจากการมีคณะผู้บริหารที่มีความสามารถและพร้อมด้วยประสบการณ์
  การมีเงินสดหมุนเวียนเพียงพอสำหรับการลงทุนขยายกิจการ
  การมีชื่อเสียงเป็นที่รู้จักและได้รับการยอมรับเป็นอย่างดี รวมถึงการมีปริมาณการค้าขนาดใหญ่
  พอที่จะทำให้มีอำนาจต่อรองในการซื้อสินค้าสูง ซึ่งช่วยลดต้นทุนสินค้าให้กับลูกค้าได้
  ทีมผู้บริหารของบริษัทฯ
  ได้รับการถ่ายทอดความรู้เกี่ยวกับการค้าปลีกค้าส่งระหว่างประเทศจากผู้ถือหุ้นซึ่งมีประสบการณ์ที่หลากหลายทางด้านการค้าปลีกค้าส่ง
  รวมทั้งบริษัทฯมีผู้ถือหุ้นที่มุ่งเน้นการค้าส่งเป็นหลัก

  บริษัทฯ
  จะยังคงดำเนินการตามหลักเกณฑ์ที่วางไว้ในการขยายกิจการด้วยการเลือกสรรทำเลที่ตั้งสาขาใหม่ที่จะสามารถสร้างความเติบโตให้แก่ธุรกิจหลักของบริษัทฯ
  นอกจากนี้บริษัทฯ จะประเมินและปรับปรุงหลักเกณฑ์นี้อย่างสม่ำเสมอ
  เพื่อให้ทันกับการเปลี่ยนแปลงของสภาวะตลาด อุปทานภายในประเทศ และกลยุทธ์ของคู่แข่ง
  สาขาใหม่จะมีขนาดที่พอเหมาะกับจำนวนประชากรและรูปแบบการบริโภคของท้องถิ่นนั้น ๆ
  สาขาสุรินทร์แสดงให้เห็นถึงการเริ่มต้นที่ดี
  โดยมีการตรวจสอบอยู่เสมอเพื่อให้มั่นใจว่าสินค้าที่วางจำหน่ายนั้นสามารถตอบสนองความต้องการของลูกค้า

  บริษัทฯ
  จะยังคงดำเนินการด้านพัฒนาทรัพยากรบุคคลต่อไปด้วยตระหนักดีถึงความสำคัญของการพัฒนาพนักงานทั้งในระดับองค์กรและบุคคล
  อีกทั้งการเพิ่มประสิทธิภาพในการทำงานของพนักงานที่ได้รับการฝึกอบรมและพัฒนาให้มีทักษะการทำงานหลาย
  ๆ ด้าน

  บริษัทฯ ได้จัดให้มีแนวทางการปฏิบัติที่ดีเพื่อใช้ในการบริหารงาน
  ทั้งนี้เพื่อให้เป็นที่ยอมรับจากผู้ถือหุ้น ลูกค้า ผู้จัดจำหน่ายสินค้า และพนักงาน ว่าบริษัทฯ
  มีระบบการกำกับดูแลกิจการที่ดี

  การที่บริษัทฯ มุ่งดำเนินธุรกิจค้าส่งแบบชำระด้วยเงินสดและบริการตนเองซึ่งเป็นวัตถุประสงค์หลัก
  จึงมีแรงกดดันด้านกำไรขั้นต้นซึ่งมีผลต่อเนื่องมายังกำไรสุทธิ
  ผู้บริหารและพนักงานมีความมุ่งมั่นที่จะทำให้ธุรกิจมีการเจริญเติบโตอย่างต่อเนื่อง
  และเพิ่มผลกำไรต่อไป โดยมีกิจกรรมต่าง ๆ ที่ปฏิบัติอยู่ในปัจจุบันเป็นพื้นฐานที่จะนำให้บริษัทฯ
  บรรลุวัตถุประสงค์ดังกล่าว